# Pakkumus elanikkonna tegevuspiirangute ja hooldusvajaduse uuringu läbiviimiseks 2025. aastal

Raamlepingu sisene pakkumus

Raamleping nr. 1.8-2/2268-1 (sõlmitud 01.11.2023)

**Tööde kirjeldus**

Tööde sisuks on küsitlusuuringu läbiviimine 18a ja vanema elanikkonna tegevuspiirangute ja hooldusvajaduse kaardistamiseks. Sarnane uuring (alates 16a ja vanema elanikkonnaga) viidi läbi 2020. aastal.

Tellija märgib uuringu lähteülesandes, et vajab seekord eelkõige üle-Eestiliselt sellist esinduslikku lõppvalimit, mis võimaldaks analüüsida ja võrrelda omavahel nii maakondi kui ka muudel alustel (vt näiteks Eesti 2050 programmi toimepiirkonnad, tõmbekeskused jms) agregeeritud piirkondi, ning hindab sobivaks lõppvalimi suuruseks 10 000 Eesti täisealist elanikku. Sellise mahuga lõppvalim on võimalik saavutada 5 seirega, kui ühes seires küsitletakse 2000 vastajat. Iga seire valim jaguneb alljärgnevalt:

1) kogu elanikkonna suhtes esinduslik põhivalim (vähemalt 1000 vastajat);

2) Ida-Virumaa elanikkonna suhtes esinduslik lisavalim (vähemalt 250 vastajat);

3) teiste Eesti regioonide suhtes esinduslik lisavalim (vähemalt 750 vastajat).

Valimid moodustatakse proportsionaalsena vastava piirkonna /regiooni elanikkonna suhtes. Valimi mudeli aluseks on Eesti Statistikaameti rahvastikuandmed ning mudelid põhinevad järgnevatel tunnustel (ning tunnuste ristlõigetel): sugu/vanuserühm; regioon/asulatüüp; regioon/rahvus; haridus.

Kõigis küsitluslainetes toimub andmekogumine sama metoodikaga, sh sama ankeeti kasutades, mis võimaldab küsitluslainete tulemusi omavahel võrrelda ning erinevate küsitluslainete andmed ühendada (et analüüsida kõigi küsitluslainete andmeid koos).

Küsitluslainete valimite koosseis ning eeldatav toimumise aeg on esitatud tabelis 1.

Tabel 1. Küsitluslainete valimite koosseis ning eeldatavad toimumise ajad

|  |  |  |  |  |  |
| --- | --- | --- | --- | --- | --- |
| **Küsitluslaine** | **Toimumise aeg** | **Põhi-valim** | **Ida-Virumaa lisavalim** | **Teiste Eesti regioonide lisavalim** | **Kokku:** |
| Küsitluslaine 1 | Augusti keskpaik | 1000 | 250 | 750 | **2000** |
| Küsitluslaine 2 | Augusti lõpp | 1000 | 250 | 750 | **2000** |
| Küsitluslaine 3 | Septembri I pool | 1000 | 250 | 750 | **2000** |
| Küsitluslaine 4 | Septembri II pool | 1000 | 250 | 750 | **2000** |
| Küsitluslaine 5 | Oktoobri I pool | 1000 | 250 | 750 | **2000** |
| **Kokku:** |  | **5000** | **1250** | **3750** | **10 000** |

Valimite moodustamisel kasutatakse järgnevaid allikaid:

1. Juhuvalikuga genereeritud telefoninumbrid
2. Turu-uuringute AS-i veebipaneel[[1]](#footnote-1)
3. Rahvastikuregistri (RR) valim.

Rahvastikuregistri valimi kasutamine võimaldab jõuda soovitud suuruses lõppvalimini (10 000 vastajat), kuna Turu-uuringute AS-i veebipaneel jääks selle jaoks liiga väikseks ning telefoniküsitluse osakaalu suurendamine (juhuvalikuga genereeritud numbrite valim) tõstaks küsitlustööde maksumust üle ettenähtud piiri. Samuti võimaldab rahvastikuregistri valimi kasutamine saavutada veebiküsitluse osas eripalgelisema valimi, hõlmates ka neid inimesi, kes veebipaneelidesse ei kuulu. Kokkuvõttes võimaldab see jõuda elanikkonna hoiakuid tervikuna paremini peegeldava tulemuseni.

Arvestades uuringust keeldumisi ning võimalikke vigasid kontaktandmetes, on eeldatav vastamisaktiivsus juhuvalikuga genereeritud telefoninumbrite valimis ning rahvastikuregistri valimis 20% ning Turu-uuringute AS-i veebipaneelis 25%. Selleks, et saavutada planeeritud lõppvalimi suurus (10 000 vastajat), on vajalik algvalimisse võtta kontakte (valimiisikuid) suuremal arvul. Nii algvalimite (küsitluses kasutusele võetavad valimid) kui lõppvalimite (küsitlusele vastanute) planeeritud suurused lähtuvalt valimi allikast on esitatud tabelis 2.

Tabel 2. Alg- ning lõppvalimite planeeritud suurused lähtuvalt valimi allikast

|  |  |  |  |  |
| --- | --- | --- | --- | --- |
| **Küsitlus-laine** | **Põhivalim** | **Ida-Virumaa lisavalim** | **Teiste Eesti regioonide lisavalim** | **Kokku:** |
| **Juhuvalikuga genereeritud telefoni-numbrid** | **Turu-uuringute AS-i veebipaneel** | **RR valim** | **RR valim** | **RR valim** |
| **Algvalimi suurus:** | **6250** | **10 000** | **6250** | **6250** | **18 750** | **47 500** |
| 1 laine lõppvalim: | 250 | 500 | 250 | 250 | 750 | **2000** |
| 2 laine lõppvalim: | 250 | 500 | 250 | 250 | 750 | **2000** |
| 3 laine lõppvalim: | 250 | 500 | 250 | 250 | 750 | **2000** |
| 4 laine lõppvalim: | 250 | 500 | 250 | 250 | 750 | **2000** |
| 5 laine lõppvalim: | 250 | 500 | 250 | 250 | 750 | **2000** |
| **Lõpp-valimi suurus kokku:** | **1250** | **2500** | **1250** | **1250** | **3750** | **10 000** |

Telefoninumbrite andmebaasi genereerib arvutiprogramm. Küsitlusele eelnevalt kontrollitakse numbrite toimimine automaatse läbihelistamise teel, mis võimaldab valimist välistada telefoninumbrid, mis pole kasutusel.

Turu-uuringute AS-i veebipaneelist moodustatakse valimid stratifitseeritud juhuvalikuga soo, vanuserühma, rahvuse ja regiooni alusel moodustatud kihtidest. Valimite mudelite aluseks on Eesti Statistikaameti rahvastikuandmed. Valimite moodustamisel jälgitakse, et erinevate küsitluslainete valimid omavahel ei kattuks (et vastajad oleksid erinevates küsitluslainetes erinevad).

Rahvastikuregistrist moodustatakse valimid juhuvalikuga vähemalt 18-aastaste Eesti elanike andmetest (isikupõhiste valimitena). Põhivalimi moodustamisel võetakse aluseks kogu Eesti elanikkond ning Ida-Virumaa ja teiste Eesti regioonide lisavalimite moodustamisel vastavate regioonide elanikud.

**Küsitlusankeet**

Küsitlusinstrumendiks on struktureeritud ankeet, millele vastamise eeldatav keskmine kestus on *ca* 15 minutit. Suures osas kordab küsitlusankeet 2020. aasta uuringus kasutatud ankeeti (tagamaks tulemuste võrreldavuse eelmise uuringuga), kuid võrreldes 2020. aasta uuringuga on ankeedi mahtu vähendatud.

Ankeedi algversiooni esitab tellija. Töövõtja vaatab ankeedi üle ning esitab oma ettepanekud ankeedi täiendamiseks (nt teeb soovitusi küsimuste ja vastusevariantide sõnastuse või teemade järgnevuse osas). Peale võimalike muudatuste kooskõlastamist viib töövõtja muudatused ankeeti sisse ning edastab ankeedi lõpliku versiooni tellijale. Peale seda, kui tellija on andnud ankeedi lõppversioonile (sh venekeelsetele tõlgetele) omapoolse kinnituse, jätkatakse küsitlustööde ettevalmistustega (ankeetide programmeerimine küsitluskeskkonda).

Küsitlustöös kasutatakse programmeeritud ankeeti, kus küsimuste filtrid toimivad automaatselt ning sisestatavad andmed salvestuvad automaatselt töövõtja serverisse. Tehniliste vigade ennetamiseks testivad programmeeritud ankeedi küsitluskeskkonnas läbi nii projektijuhid kui uuringujuht. Soovi korral võib ankeeti töövõtja poolt saadetud linkide kaudu testida ka tellija.

Küsitlusele vastamisel on võimalik valida eesti- ja venekeelse ankeedi vahel (ankeet algab keelevaliku küsimusega). Ka telefoniküsitluses on vastajal võimalik vastata kas eesti või vene keeles.

**Küsitlustöö**

Andmekogumine viiakse läbi telefoni- ja veebiküsitluse kombineeritud meetodil. Kombineeritud meetodi kasutamine andmekogumisel võimaldab kaasata valimisse ka neid inimesi, kes vaid ühe meetodi kasutamisel valimist kõrvale jääksid (telefoniküsitlusega on näiteks võimalik hõlmata ka seda osa elanikkonnast, kes internetti ei kasuta). Kasutatavad küsitlusmeetodid erinevate valimite osas on alljärgnevad (tabel 3):

Tabel 3. Küsitlusmeetodid lähtuvalt valimi allikast

|  |  |
| --- | --- |
| **Küsitlusmeetod:** | **Valim** |
| **Juhuvalikuga genereeritud telefoni-numbrid** | **Turu-uuringute AS-i veebipaneel** | **RR valim\*** |
| Telefoniküsitlus | Jah | Ei | Jah |
| Veebiküsitlus | Ei | Jah | Jah |

\* Rahvastikuregistri valimi osas on peamiseks küsitlusmeetodiks veebiküsitlus. Telefoniküsitlust rakendatakse ainult sel juhul, kui veebiküsitluse lõppedes on ankeete (mõnes alamrühmas) puudu.

Veebiküsitluse valimisse võetud inimestele saadetakse uuringukutse e-mailiga. Uuringukutse sisaldab lühidat selgitust uuringu eesmärkide ja andmekaitse kohta, uuringu läbiviijate kontaktandmeid ning linki elektroonilisele küsitlusankeedile. Ankeedi täitmisel on võimalik valida eesti- ja venekeelse ankeedi vahel. Iga valimiisiku link on individuaalne, mis välistab võimaluse samal isikul ankeeti mitu korda täita, kuid võimaldab vajadusel vastamist katkestada ning hiljem jätkata ankeedi täitmist pooleliolevast kohast. Samuti võimaldab individuaalsete linkide kasutamine pidada küsitlustöös arvet selle üle, kes valimiisikutest on ankeedi täitnud, ning saata meeldetuletuskirju ainult neile, kes pole ankeeti veel (lõpuni) täitnud.

Telefoniküsitlus toimub Turu-uuringute AS-i küsitluskeskuses. Valimisse võetud telefoninumbril kontakti saades tutvustab küsitleja uuringut, kontrollib, kas valimisse sattunud isik kuulub sihtrühma ning küsib nõusolekut küsitluses osalemiseks. Nõusoleku saamisel viib küsitleja läbi intervjuu. Intervjuud viiakse läbi kas eesti või vene keeles, sõltuvalt vastaja eelistusest. Vajadusel lepitakse intervjuu läbiviimiseks kokku vastajale sobivam aeg (võimalus on ka pooleliolev intervjuu katkestada ning leppida selle jätkamiseks kokku uus aeg). Kõrge vastamisaktiivsuse tagamiseks tehakse telefoniküsitluse vältel korduskõnesid (kokku vähemalt kolm kõnet ühele numbrile) ning jaotatakse korduskõned erinevatele nädalapäevadele ja kellaaegadele, et vastajaga kontakti saamise võimalus oleks võimalikult suur.

Küsitlustöö läbiviimisel järgitakse ESOMAR-i avaliku arvamuse küsitluse reegleid. Valimisse võetud isikuid teavitatakse sellest, et küsitluses osalemine on vabatahtlik ning et nende vastuste konfidentsiaalsus on tagatud.

Küsitlustöös seatakse eesmärgiks saavutada lõppvalim, mis on proportsionaalne elanikkonna[[2]](#footnote-2) jagunemisele soo, vanuserühma, rahvuse (või emakeele) ning elukoha lõikes. Reeglina on küsitlusuuringutes vastamisaktiivsus erinevates elanikkonnarühmades erinev, sealjuures madalam kipub see olema noorimas ja vanimas vanuserühmas, meeste, muudest rahvustest või madalama haridusega inimeste seas. Küsitlusplatvormil kogunevad eri meetoditel (telefon, veeb) kogutud andmed ühtsesse andmebaasi, mis võimaldab erinevate vastajagruppide täitumist jooksvalt jälgida. Madala vastamisaktiivsusega gruppide järeleaitamiseks rakendatakse vajadusel järgnevaid meetmeid:

1. Telefoniküsitluse osas rakendatakse kvoote (st alatäitunud rühmadesse otsitakse sobivaid vastajaid sihipäraselt);
2. Turu-uuringute AS-i veebipaneeli puhul suunatakse alatäitunud rühmadesse rohkem meeldetuletuskirju või võetakse veebipaneelist kasutusele lisavalimid;
3. Rahvastikuregistri valimite puhul võetakse madala vastamisaktiivsusega rühmadesse kuuluvate inimestega peale veebiküsitluse lõppemist kontakti telefoni teel, et koguda puuduolevad ankeedid telefonitsi (või paluda valimiisikutel täita ankeet veebis).

**Kooskõlastused ja valimipäring rahvastikuregistrist**

Valimipäringu teostamine rahvastikuregistrist eeldab tellija volitust. Arvestades uuringust keeldumisi ning võimalikke vigasid kontaktandmetes, taotletakse rahvastikuregistrist valimid 5-kordses mahus (6250 inimest kogu Eesti põhivalimis, 6250 Ida-Virumaa lisavalimis ja 18 750 inimest teiste Eesti regioonide lisavalimis). Rahvastikuregistrist päritavasse valimisse kaasatakse järgnevad andmed:

* Valimiisiku nimi
* Valimiisiku e-maili aadress ja telefoninumber
* Valimiisiku elukoht (maakond, eraldi Tallinn ja selle linnaosa)
* Valimiisiku sugu, vanus ja emakeel.

Valimiisiku nimi on vajalik selleks, et määratleda isik, kes küsitlusankeedi täitma peaks (raskemate terviseprobleemide puhul on lubatud, et valimisse võetud isiku eest täidab ankeedi tema pereliige või hooldaja. See võimaldab kaasata valimisse ka raskemate terviseprobleemidega inimesi). Valimiisikute kontaktandmed (nimi, e-maili aadress ja telefoninumber) on vajalikud kontaktvõtuks. Muud taustaandmed (elukoht, sugu, vanus, emakeel) on vajalikud valimi segmentimiseks, tuvastamaks sihtrühmi, kus vastamisaktiivsus on madalam.

Rahvastikuregistri valimi puhul rakendatakse veebiküsitlust (valimisse võetud inimesed saavad e-mailiga uuringukutse, milles sisaldub link küsitlusankeedile; samuti saadetakse ka kuni kaks meeldetuletuskirja). Väiksemas mahus rakendatakse rahvastikuregistri valimi puhul ka telefoniküsitlust, et saavutada planeeritud vastajate arv rühmades, kus vastamisaktiivsus veebiküsitluses on madal.

**Andmetöötlus**

Peale küsitlustööde lõppu kontrollib töövõtja andmeid. Viiakse läbi ajatemplite kontroll (et välistada liiga kiirelt/pealiskaudselt täidetud ankeedid), vastuste struktuuri kontroll (läbivalt „ei oska öelda“-vastuse või ja järjest ühte tüüpi vastuste andnute kustutamine) ning suletud küsimuste juures asuvate vabade vastuste lahtritesse (nn „Muu“-vastused) kirjutatud vastuste kontroll (et liigitada need võimalusel ankeedis toodud vastusevariantide alla).

Peale andmete puhastamist kaalutakse lõppvalim vastavusse üldkogumi (vähemalt 18-aastased Eesti elanikud) proportsioonidega. Kaalumisel võetakse aluseks Statistikaameti rahvastikuandmed seisuga 01.01.2024 (värskemate andmete olemasolul kasutatakse uuemaid andmeid). Peale andmete kaalumist koostatakse taustatunnuste (sugu, rahvus, vanuserühm, elukoht vms) lõikes sagedustabelid. Kasutatav kaalumismudel, sagedustabelite lõiked ning tabelitesse lisatavad koondtunnused kooskõlastatakse tellijaga.

**Tulemuste esitamine**

Käesoleva töö eesmärke arvestades teeme tulemuste esitamise osas järgnevad ettepanekud:

* Iga seireuuringu järgse lühida analüüsiraporti asemel koostada viimase seireuuringu järgselt pikem ning põhjalikum analüüsiraport, mis koondab kõigi viie seireuuringu tulemusi ning olulisemate teemade osas ka võrdlust 2020. aasta samalaadse uuringu tulemustega. Täpsemad analüüsi eesmärgid sõnastatakse koos tellijaga vahekohtumise ning elektroonilise infovahetuse käigus;
* Esitada tulemuste sagedustabelid ning küsitlusandmete fail mitte iga seirelaine järel, vaid viie seire koondandmetena viimase seireuuringu järgselt;
* Iga seireuuringu järgselt esitada tellijale küsitlustööde vaheraport, kus antakse ülevaade ülevaade küsitlustööde käigust, sh ilmnenud probleemidest ning nendest lähtuvatest kohandustest, mida rakendada järgnevate seirete läbiviimisel. Lisaks vaheraportile viiakse metoodika arutamise läbi regulaarseid koosolekuid tellijaga;
* Kuna ankeeti kirjutatud avatud vastused võivad võimaldada küsitlusele vastanute isikute otsest tuvastamist, soovitame esitada avatud vastused muudest küsitlusandmetest eraldi (ilma vastaja ID-numbriga sidumata). Vastajate anonüümsuse kaitseks soovitame küsitlusandmetes elukoha-andmed agregeerida (st mitte esitada elukoha info asula täpsusega, vaid kasutada laiemaid kategooriaid);
* Lisaks tulemuste kirjalikule esitamisele korraldada seekord ka tulemuste suuline esitlus. Töövõtja tutvustab uuringu tulemusi tellijale (või laiemale avalikkusele) kuni kahel esitlusel.

Tulemused esitatakse tellijale järgnevas vormis:

* Küsitluses kasutatud eesti- ja venekeelne ankeet .doc formaadis;
* Täielikult kirjeldatud ja korrastatud andmefail .sav formaadis (edastatakse tellijale krüpteeritud kujul). Andmefailis sisalduvad kõik küsitlusankeedis sisalduvad tunnused nende algsel kujul (v.a sellised tunnused, mis võimaldaksid vastajate isikute otsest tuvastamist), samuti ka andmetöötluse käigus moodustatud agregeeritud tunnused (mis sisalduvad kas risttabelites või aruandes) ning kaalutunnus;
* Avatud vastused .xls formaadis;
* Kujundatud sagedustabelid .xls formaadis. Kujundamise käigus lisatakse tabelitesse veapiirid igale konkreetsele lõikele ning küsimuse vastusevariandile ja märgistatakse värviliselt üldkogumi keskväärtusest oluliselt erinevad tulemused;
* Analüüsiraport .ppt formaadis (*ca* 80 slaidi). Raporti struktuur on järgnev: 1. Uuringu taust ning metoodika; 2. Ülevaade uuringu tulemustest illustreerituna joonisdiagrammidega või tabelitega; 3. Kokkuvõte. Raportis esitatakse ülevaade kõigist ankeedis esitatud küsimustest peamiste demograafiliste tunnuste lõikes, sh olulisemate korduvate küsimuste puhul võrdlus 2020. aasta uuringuga. Täpsemad analüüsi eesmärgid ning raporti struktuur kooskõlastatakse tellijaga enne analüüsi algust.

Kõik tulemused, sh küsitlusandmete fail esitatakse tellijale anonümiseeritud kujul, st. kaitsmaks vastajate privaatsust ei viidata andmetes konkreetsetele isikutele.

Uuringu läbiviimise tulemusel kogutud anonümiseeritud andmed, koostatud raportid ning nende varalised õigused kuuluvad peale tööde üleandmis-vastuvõtuaktide allkirjastamist tellijale.

Täiendavate analüüsitööde osas lepitakse kokku jooksvalt ning need fikseeritakse eraldi lähteülesandes ja lepingus.

**Andmekaitse ja uuringu eetilised aspektid**

Uuringus osalemine on vabatahtlik ning valimisse võetud inimestel on õigus uuringus osalemistest loobuda. Teave osalemise vabatahtlikkuse kohta sisaldub e-mailiga saadetavas uuringukutses ning telefoni-kontaktivõtu puhul selgitab osalemise vabatahtlikkust küsitleja. Intervjuu toimub ainult valimiisiku nõusolekul.

Rahvastikuregister edastab valimid Turu-uuringute AS-le elektrooniliste failidena krüpteeritud kujul. Paberkandjal isikuandmeid ei töödelda.

Elektroonilisi valimiandmeid hoiustatakse Turu-uuringute AS-i serveris, järgides andmete turvalise hoiustamise nõudeid. Andmetele on ligipääs Turu-uuringute AS-i uuringujuhil, küsitlusjuhil ning andmetöötlejal. Küsitlust teostavate küsitlejatega sõlmitakse konfidentsiaalsuslepingud ning neil on ligipääs ainult nende inimeste kontaktandmetele, kellega nad küsitluse läbiviimiseks ühendust võtavad.

Valimiisikute nimesid ning kontaktandmeid (e-maili aadress, telefon) kasutatakse ainult uuringukutse ja meeldetuletuste saatmiseks ning vajadusel kontaktivõtuks telefoni teel. Küsitluse käigus ei koguta muid andmeid peale ankeedis küsitud andmete. Uuringu andmebaasis on valimisikute nimed ja kontaktandmed asendatud unikaalse numbriga, s.t andmed on pseudonüümitud. Peale uuringutulemuste üleandmist tellijale valimisse sattunud inimeste nimed ning kontaktandmed kustutatakse ning küsitluse tulemusi säilitatakse anonümseeritud andmefailina, kus ei sisaldu vastajate otsest tuvastamist võimaldavaid andmeid.

Anonümiseeritud küsitlusandmete faili säilitatakse Sotsiaalministeeriumi serveris tähtajatult. Anonümiseeritud andmete puhul puudub tagasikodeerimise võimalus (st puudub võimalus läbi koodivõtme minna tagasi algallikani).

Uuringu tulemuste põhjal valmib raport, mis avalikustatakse Sotsiaalministeeriumi veebilehel. Raportis esitatakse küsitluse tulemused suuremate gruppide (kõik vastanud, vanuserühmad vms) kohta, st võimalused üksikute vastajate isikute tuvastamiseks on välistatud.

**Ajakava**

Andmekogumiseks on plaanis kasutada viit järjestikust seireuuringut. Arvestades peatselt algavat suvepuhkuste hooaega, soovitame alustada seiretega peale põhilise puhkusehooaja lõppemist (augustis). Kavandavatav seireuuringud toimuksid augusti algustest oktoobri keskpaigani.

Küsitlustööde ettevalmistustega (ankeedi kooskõlastamine ja valimipäring) soovitame alustada juba juunis, kindlustamaks selle, et küsitlustööde alguseks on kõik materjalid kooskõlastatud / olemas.

Käesoleva uuringu puhul soovitame iga seireuuringu järgse lühida analüüsiraporti asemel koostada viimase seireuuringu järgselt pikem ning põhjalikum analüüsiraport, mis koondab kõigi viie seireuuringu tulemusi. Selle raporti koostamiseks palume võimaldada lisaaega (st viimase seire järel toimub tulemuste üleandmine mitte oktoobri keskel, vaid oktoobri lõpus).

Pakutav ajakava on alljärgnev:

* Nädala jooksul peale lepingu allkirjastamist: avakohtumine
* Juuni: metoodika kooskõlastamine, ankeedi jm küsitlusmaterjalide ettevalmistamine ja kooskõlastamine, valimipäring rahvastikuregistrist;
* Augusti keskpaik: esimese seire küsitlustööd (algavad mitte varem kui 11. augustil)
* Augusti lõpp: teise seire küsitlustööd
* Septembri I pool: kolmande seire küsitlustööd
* Septembri II pool: neljanda seire küsitlustööd
* Oktoobri I pool: viienda seire küsitlustööd
* Oktoobri II pool: analüüsiraporti koostamine
* 31.oktoober: tulemuste (küsitlusandmete fail, sagedustabelid, analüüsiraport) üleandmine tellijale
* November: raporti täiendamine lähtuvalt Tellija tagasisidest, esitlused.

Iga seire küsitlustööde lõppemise ning küsitlustööde vaheraporti esitamise järgselt toimub 1 nädala jooksul töövõtja ja tellija vahekohtumine, kus analüüsitakse küsitlustööde käiku ning ilmnenud probleeme ning lepitakse kokku tegevustes, mida järgnevate seirete küsitlustööde puhul rakendada. Samuti täpsustatakse vahekohtumiste käigus lõppraporti analüüsi eesmärke ja vormistust.

**Maksumus**

Juhul, kui andmekogumiseks kasutatakse viit seireuuringut (1250 vastajat+ lisavalim 750 vastajat igas seirelaines), on tööde maksumus alljärgnev:

Tabel 4. Tööde maksumus (eurodes)

|  |  |  |  |  |  |
| --- | --- | --- | --- | --- | --- |
| **Küsitluslaine** | **Toimumise aeg** | **Põhivalimi hind** | **Lisavalimi (3\*250) hind** | **Hind kokku (ilma käibemaksuta)** | **Hind koos käibemaksuga (24%)** |
| Küsitluslaine 1 | Augusti keskpaik | 5450 | 3450 | 8900 | 11036 |
| Küsitluslaine 2 | Augusti lõpp | 5450 | 3450 | 8900 | 11036 |
| Küsitluslaine 3 | Septembri I pool | 5450 | 3450 | 8900 | 11036 |
| Küsitluslaine 4 | Septembri II pool | 5450 | 3450 | 8900 | 11036 |
| Küsitluslaine 5 | Oktoobri I pool | 5450 | 3450 | 8900 | 11036 |
| **Kokku:** |  | **27250** | **17250** | **44500** | **55180** |

Võimalusel võiks tööde eest tasumine toimuda kahes osas:

1. Esimene vahemakse kolmanda seire küsitlustööde lõppemise järgselt, peale küsitlustööde vaheraporti esitamist (septembri keskel);
2. Teine makse peale kõigi tulemuste (analüüsiraport, küsitlusandmed ja sagedustabelid) esitamist tellijale (oktoobri lõpus või novembris).

**Projektirühm**

Turu-uuringute AS projektimeeskonna tuumik koosneb kolmest inimesest:

* Projektijuht / analüütik Vaike Vainu
* Projektijuht / uuringujuht Irina Strapatšuk
* Uuringujuht Kaja Södor

Kõik kolm inimest on uuringumaastikul oma ala kogenud spetsialistid ja on aastate jooksul juhtinud mitmeid suuremahulisi uuringuid ja osalenud nende läbiviimisel erinevates tööprotsessi lõikudes (vt ka pakkumusele lisatud CV-d).

**Projektijuht / analüütik Vaike Vainu** osaleb tegevuste korraldust tagava isikuna vahekohtumistel ning vastutab kõigi väljundite korrektse vormistamise, sisulise õigsuse, keelelise korrektsuse ja tellijale õigeaegse üleandmise eest. Projektijuhina omab Vaike terviklikku ülevaadet uuringu eesmärkidest, metoodikatest ja soovitud tulemustest, mis on kooskõlastatud kliendi soovidega. Projektijuhina on Vaike tellija peamiseks kontaktisikuks lepingu täitmise osas ja nõustab tellijat ankeedi küsimuste korrektse sõnastuse osas. Samuti korraldab projektijuht lisaanalüüside ajagraafikute kinnitamise kliendi ja Turu-uuringute AS vahel. Analüütikuna vastutab Vaike andmete puhastuse ja korrastamise ning tulemuste standardtabelite koostamise eest, teostab arvandmete analüüsi (koos kirjeldavate tabelite ja joonistega) ning koostab uuringuraporti. Vaike valdab kvantitatiivanalüüsiks vajalikke statistilisi andmetöötlus- ja uurimismeetodeid ning selleks vajalikku tarkvara (SPSS).

**Projektijuht / uuringujuht Irina Strapatšuk** kaasvastutab eelseisvate uuringute raames kõigi tegevuste korralduse ja osapoolte koostöö sujuvuse eest, sealhulgas küsitlustöö toimimise ning vene keelt puudutavate tõlgete ja juhendmaterjalide eest. Irina suhtleb venekeelseid töölõike puudutava materjali osas teiste projektimeeskonna liikmetega, juhendab venekeelseid küsitlejaid ning vastab venekeelsete vastajate päringutele (Irina emakeel on vene keel). Samuti aitab Irina koordineerida ajagraafikuid ja erinevaid töölõike puudutavaid küsimusi erinevate osakondade vahel Turu-uuringute AS-i sees ning osaleb vajadusel vahekohtumistel tellijaga.

**Uuringujuht Kaja Södori** ülesandeks käesolevas projektis on andmekogumise tehniline korraldamine (s.h valimi ettevalmistamine, iga-aastane alusandmete uuendamine, elektrooniliselt programmeeritud ankeetide ülevaatamine) ning küsitlustööde juhtimine (sh küsitlejate koolitus, küsitlustöö jooksev kontroll (sh erinevate sihtrühmade täituvuse jälgimine ning küsitlustöö kvaliteedikontroll)). Samuti annab uuringujuht küsitlustöid puudutava sisendi uuringuraportisse (või eraldi küsitlustöö raportisse) ning osaleb vajadusel ka vahekohtumistel.

Pakkumus on jõus 60 kalendripäeva alates 29.05.2025.

Pakkumuse koostas:

Vaike Vainu

Projektijuht-analüütik

Tel: +372 585 29 709

E-mail: vaike@turu-uuringute.ee

Turu-uuringute AS

Pärnu mnt 102, A-korpus, 11312 Tallinn

Üldtelefon: +372 585 29 700, üldine e-mail: post@turu-uuringute.ee

*Pakkumus on digitaalselt allkirjastatud Turu-uuringute AS-i juhatuse liikme Tõnis Stambergi poolt.*

1. Veebipaneel koosneb inimestest, kes on andnud nõusoleku veebiuuringutes osalemiseks. Valdav osa veebipaneeli liikmetest on värvatud varasemate elanikkonnaküsitluste käigus. Kuna elanikkonnaküsitluste valimid moodustatakse juhuvaliku teel, tagab see ka veebipaneeli sattunud vastajate juhuslikkuse ning paneeli esinduslikkuse. Iga paneeli liikme kohta on teada tema põhilised sotsiaal-demograafilised tunnused (sugu, vanus, rahvus, elukoht), mis võimaldab moodustada valimi proportsionaalsena üldkogumile, võtta alatäitunud rühmade jaoks kasutusele lisavalimit ning suunata meeldetuletuskirju eelkõige nendesse rühmadesse, kus vastamisaktiivsus on madal. [↑](#footnote-ref-1)
2. Sõltuvalt sellest, kas tegu on põhi- või lisavalimiga jälgitakse lõppvalimi proportsionaalsust kas kogu Eesti või vastava regiooni elanikkonna jagunemise suhtes. [↑](#footnote-ref-2)